Source: https://www.monitoruldegalati.ro/cauta/tag/Galati.html?start=40
Timestamp: 2020-08-10 11:47:07+00:00

Document:
Gălăţeanul care a avariat 25 de apartamente nu va face închisoare
Judecătoria Galaţi l-a condamnat pe gălăţeanul inconştient care a avariat 25 de apartamente dintr-un bloc din Galaţi în 2013 şi a fost la un pas să îşi omoare şi un vecin, dar instanţa a decis să nu îl trimită după gratii. Radu Ştefan a primit un an şi şase luni de închisoare pentru distrugere din culpă şi vătămare corporală din culpă, dar cu suspendarea condiţionată a executării pedepsei. Bărbatul a provocat un incident ce a şocat comunitatea din Galaţi pe 06.12.2013, după ce şi-a aprins o ţigară în propriul apartament, moment în care s-a produs o explozie, ce a avariat nu mai puţin de 25 de apartamente din blocul G2, situat în cartierul Micro 19. Bărbatul cumpărase din piaţa din Micro 17 un furtun de legătură între butelia de aragaz şi maşina de gătit, ce s-a dovedit ulterior neadecvat şi deteriorat fizic. Un vecin al acestuia, Viorel Buşilă, a fost pe punctul de a-şi pierde viaţa, după ce suflul exploziei a dislocat uşa de acces în locuinţa bărbatului, lovindu-l în spate şi rupându-i splina, ce a condus la o masivă hemoragie internă. Doar intervenţia rapidă a medicilor a făcut a gălăţeanul să mai fie în viaţă astăzi.
Obligat la daune morale şi materiale de zeci de mii de lei
Protagonistul evenimentului dramatic de la finele lui 2013 a suferit arsuri pe 40% din suprafaţa corpului, dar a rămas şi fără locuinţă, în condiţiile în care aceasta îi fusese închiriată de Primărie. Radu Ştefan locuieşte în prezent în adăpostul de persoane fără adăpost şi le-a declarat anchetatorilor că nu are resurse financiare pentru a acoperi imensul prejudiciu creat imobilului unde a locuit şi locatarilor. Judecătoria Galaţi l-a obligat acum pe protagonistul incidentului din 2013 să plătească 46.806 lei drept daune materiale către Primăria Galaţi, proprietara imobilului avariat, dar şi 10.000 de lei ca daune morale cătreViorel Buşilă, pentru suferinţele pe care acesta le-a îndurat în urma celor întâmplate.
Fetele de la Phoenix joacă în Giuleşti, băieţii au plecat în Banat după puncte
La ultima apariţie în faţa propriilor suporteri din acest an, Phoenix Galaţi a întâlnit în sala Polivalentă Dunărea pe CSM Satu Mare, o echipă formată din jucătoare foarte tinere care nu a reuşit să câştige niciun meci în acest sezon. Antrenorul Eugenio Rodrigues a decis să le menajeze pe cele patru jucătoare americane: Myneshia McKenzie, cea mai eficientă jucătoare din Ligă, Stassia Walter, principala pasatoare, Amanda Frost şi Cassie Rochel, cu probleme medicale. În aceste condiţii 5-ul de start pentru Phoenix a fost: Filip, B.Fota, Creţu, D.Fota, Demeter. CSM Satu Mare a replicat cu formula: Vilcinschi, Voica, Chitanu, Badi şi Kadar. Partida a curs într-un singur sens, echipa gălăţeană, din rândul căreia s-au remarcat: Hanna Demeter, Romina Filip şi surorile Bianca şi Denisa Fota a zburdat pe teren şi şi-a încântat suporterii cu cea de-a VII-a victorie sezonală. Rezultat final: Phoenix Galaţi – CSM Satu Mare 92-29 (24-9, 26-6, 26-10, 16-4). Pentru Phoenix au evoluat: Hanna Demeter 24 puncte, 20 recuperări, 2 pase decisive; Bianca Fota 21 p, 9 recuperări, 4 pase decisive, 3 intercepţii; Romina Filip 20 p, 9 recuperări, 9 pase decisive, 3 intercepţii; Denisa Fota 16 p, 3 recuperări, o pasă decisivă, o intercepţie; Andreea Creţu 7 p, 6 recuperări, 3 pase decisive, 3 intercepţii; Mădălina Geleriu 4 p, 8 recuperări, 7 pase decisive, o intercepţie. Nu a putut fi folosită nici Bianca Nini, tot din cauza unor probleme medicale. Echipa gălăţeană a urcat pe locul V cu 21 de puncte şi va juca ultimul meci din acest an astăzi, de la ora 12.00, la Bucureşti cu Rapid.
„Nu va fi uşor, dar mergem să câştigăm la Timişoara”
Echipa masculină va juca în această seară un meci foarte important în Banat cu BC Timişoara. „Mergem la o echipă a Timişoarei mult schimbată în bine, sunt lucruri diferite faţă de meciul din tur, deci va trebui să fim mai exacţi şi mai atenţi la detalii. Au prima şansă jucând acasă, mai ales că au demonstrat în meciul împotriva echipei din Oradea. Suntem decişi să jucăm bine şi să obţinem o victorie importantă pentru noi în configuraţia clasamentului. Nu e uşor, sunt favoriţi, dar şi eu cred în valoarea şi forţa grupului echipei noastre. Ne dorim o victorie şi vom face tot ce ne stă în putinţă pentru a o obţine”, ne-a declarat antrenorul Florin Nini. Phoenix se află pe locul X cu 17 puncte.
„Punguţa de Crăciun” a adus multă bucurie în familia Phoenix
Tradiţia a fost respectată şi clubul nostru a organizat miercuri la sala Polivalentă „Dunărea”, la finalul partidei din LNBF: Phoenix Galaţi - CSM Satu Mare, scor 92-29, serbarea de sfârşit de an „Punguţa de Crăciun”, la care au fost prezente peste 600 de persoane. Invitat de onoare a fost primarul Marius Stan care a declarat că este încântat de emulaţia creată la clubul Phoenix, cu mulţi copii şi părinţi angrenaţi la mişcare, cu echipe în Liga Naţională atât la feminin cât şi la masculin, făcând şi promisiunea că va sprijini şi în 2016 performanţa. Rând pe rând şi-au primit cadourile echipele de baby-baschet 3, baby-baschet 2, baby-baschet 1, mini baschet fete şi băieţi, Under 16 şi Under 18 masculin, ambele calificate în grupele semifinale, echipele de senioare şi seniori participante în Liga I şi Liga Naţională alături de antrenorii: Lili Şotârcă, Iulia Mihai, Adriana Iacob, Cristina Nini, Gabriel Negoiţă, Gelu Cazanoschi, Bogdan Bălănică Florin Nini. Au fost recompensaţi cu diplome de excelenţă prietenii de la Sporting Club, sponsorii, colaboratorii şi reprezentanţii mass-media. Spectacolul a fost presărat cu momente artistice emoţionante ce ne-au fost oferite de: Cristinel Capşa, Flavia Tofan, micuţii fulgi de nea de la Phoenix Dance Studio (instructor: Isabela Constantin), copiii de la Centrul Cultural Dunărea de Jos, Cristinel Cosus.
„Nu pot să spun dacă 2015 a fost cel mai bun an din istoria de 15 ani ai clubului. Am pus şi ultima cărămidă la casă, suntem singurul club din ţară care are 2 echipe în Liga Naţională. De-asemenea, echipele de juniori Under 16 şi Under 18 s-au calificat în grupele semifinale. Avem din ce în ce mai mulţi copii la grupele mici, care şi-au creat deja modele de la echipele de seniori pe care vor să le urmeze. L-am avut alături de noi pe Marius Stan, a văzut cu ce ne ocupăm, care sunt roadele muncii, ne-a sprijinit şi sperăm să o facă şi în continuare. Anul 2016 avem multe proiecte noi, vom mai face un pas spre Academia de baschet şi Centrul de Excelenţă şi vrem să reînfiinţăm campusul de vară. Familia Phoenix are deja un nume şi nu vrem să ne oprim aici”, a concluzionat managerul Florin Nini.
Focul deschis şi fumatul, principalele cauze de incendiu
5.878 de acţiuni specifice a avut Inspectoratul pentru Situaţii de Urgenţă Galaţi în primele nouă luni ale anului 2015. 754 au fost intervenţii la situaţii de urgenţă şi pentru alte evenimente, din care 370 incendii, 160 incendii de vegetaţie şi altele, 71 alte situaţii de urgenţă, 50 de asistenţă acordată persoanelor şi 100 acţiuni pentru protecţia comunităţii. Cea mai frecventă cauză de incendiu a fost focul deschis (36,97%), celelalte cauze fiind generate de: fumat (23,70%), acţiune intenţionată (14,69%), instalaţii electrice defecte (7,58%), focul deschis în spaţii închise şi mijloacele de încălzire nesupravegheate (2,37%), aparate electrice sub tensiune, coş, burlan de fum defect sau necurăţat (0,95% pentru fiecare), echipamente electrice improvizate, focul deschis, scurgeri (scăpări) de produse inflamabile (0,47%), autoaprindere sau reacţii chimice (1,42%), jocul copiilor cu focul, sudură (1,90% pentru fiecare).
„Pe timpul intervenţiilor au fost salvate 61 persoane, din care 59 adulte şi 2 copii, şi protejate bunuri şi instalaţii în valoare de peste 19,823 milioane lei. Au fost înregistrate 28 victime (22 adulţi şi 6 copii), din care 9 rănite (7 adulţi şi 2 copii) şi 19 decedate (16 adulţi şi 3 copii). Incendiile de vegetaţie au avut drept cauză determinantă nerespectarea legislaţiei specifice în domeniu de către cetăţeni, iar ca favorizantă, neimplicarea în conformitate cu atribuţiile legale în materie a personalului specializat din cadrul autorităţilor publice locale, prin măsuri pro-active de diminuare a acestui fenomen”, a precizat mr. Eugen Chiriţă, ISU Galaţi. Echipa pirotehnică a serviciului de urgenţă profesionist a executat 34 misiuni de cercetare, identificare şi transport a muniţiei neexplodate din timpul conflictelor militare, pentru: 32 proiectile, 7 grenade ofensive, o bombă de artilerie, 2 bombe de aviaţie, o mină antitanc şi 987 unităţi de muniţie de infanterie şi şi 7.159 alte muniţii. În ceea ce priveşte asistenţa persoanelor, intervenţiile specifice au fost rezolvate de echipajele aparţinând pompierilor militari iar restul de echipajele de prim ajutor calificat aflate în organigrama subunităţilor de intervenţie. A fost vorba de o degajare a unei persoane afectate de o explozie, 12 persoane rămase blocate în casă, 11 persoane blocate din alte cauze şi o acţiune la un accident de muncă precum şi pentru salvarea a trei persoane care intenţionau să se arunce de la înălţime.
Cinci ani de închisoare şi sute de mii de lei daune în cazul unei escrocherii cu cecuri fără acoperire
Judecătoria Galaţi l-a condamnat săptămâna trecută la cinci ani şi două luni de închisoare pe un gălăţean care, împreună cu un complice, folosea persoane fără resurse financiare pentru a derula activităţi comerciale printr-o firmă controlată de ei şi emiteau cecuri fără acoperire. Paris Spiridon şi Maximilian Bulgaru au căutat să facă rost rapid de bani prin intermediul unei firme controlate de ei, dar administrate de o altă persoană, care să semneze instrumentele şi mijloacele de plată, dar şi contractele de vânzare-cumpărare, împuternicirile şi delegaţiile, necesare pentru achiziţionarea mărfurilor. Planul era simplu. Când escrocheria ieşea la iveală, cel tras la răspundere avea să fie administratorul firmei şi nu ei. Prima victimă a fost Tomiţă Roşca, care muncea ca zilier la diverse persoane din comuna Barcea. Acesta a acceptat să fie numit administrator al SC Railcom SRL Galaţi, deşi habar nu avea ce înseamnă asta, însă a fost atras de câştigul de 10.000 de lei pe lună promis de cei doi gălăţeni.
La un moment dat Tomiţă Roşca a realizat că este folosit doar pentru a semna documentele oficiale ale firmei şi cecurile, neavând efectiv niciun control asupra activităţilor derulate de aceasta. El a cerut să preia altcineva societatea, lucru care s-a întâmplat extrem de repede, acesta fiind înlocuit ca administrator al firmei de Coste Pleşcan, o altă persoană lipsită de resurse financiare, care muncea cu ziua pentru a-şi câştiga existenţa. În doar o lună de zile, în perioada martie-aprilie 2009, Paris Spiridon şi Maximilian Bulgaru au ţepuit şapte firme din ţară, de la care au cumpărat marfă de aproape două milioane de lei, pentru care au emis cecuri, care nu aveau acoperire în bancă. Păgubiţii au reclamat escrocheria la Poliţie, iar Tomiţă Roşca şi Coste Pleşcan, care s-au succedat la conducerea firmei, i-au indicat pe adevăraţii escroci. De altfel, Paris Spiridon şi Maximilian Bulgaru au preluat personal marfa de la firmele păgubite, astfel că nu a durat prea mult până au fost identificaţi. Poliţiştii îl anchetează în prezent pe Maximilian Bulgaru pentru a se lămuri cu privire la toate ţepele în care acesta a fost implicat, în timp ce Paris Spiridon a fost obligat să restituie banii firmelor prejudiciate.
Festivalul de datini şi obiceiuri: Sute de colindători au înveselit străzile Galaţiului
Străzile Galaţiului au fost invadate de colindători. Peste 400 de colindători din mai multe judeţe ale ţării, Republica Moldova şi Ucraina au defilat într-o paradă a obiceiurilor de Crăciun. Au fost scoase la lumină tradiţii şi obiceiuri ştiute doar de bătrâni şi păstrate din generaţie în generaţie. Capre, pluguri, mascaţi, mocănaşi, moşoaie şi jieni au deschis sărbătoarea Naşterii Domnului. Totul s-a întâmplat în cadrulş Festivalului de Tradiţii şi Obiceiuri, devenit de acum el însuşi o tradiţie la Galaţi. După ce au primit binecuvântarea arhiepiscopului Casian Crăciun, colindătorii au început un adevărat regal de datini şi obiceiuri. Aşa au fost scoase la lumină, din negura timpului, datini ca ţiganul, mascaţii, căiuţii, ciorile, plugul cu babele, colindiţa, ursul, jienii, moşoaiele...
„Este o tradiţie la noi, la Luncaviţa, în Tulcea. Moşoaiele se numesc. Sunt flăcăi mascaţi şi cu tălăngi care vin la gospodari să anunţe urătorii. Chiar dacă gospodarul doarme, tălăngile îl trezesc”, a spus Gheorghe Trandafir de la Tulcea.
Vecinii din Vaslui au venit şi ei la Galaţi cu tot felul de datini, dar mai ales cu un colind de ceată bărbătească. Colindele sunt partea cea mai frumnoasă a tradiţiilor noastre din zonă. De la Pogoanele, din Vaslui, am venit şi mai ales special este colindul de ceată bărbătească, care este cuprins în patrimoniul cultural UNESCO”, a spus Dumitru Andrei din Vaslui.
Au fost topt felul de urşi şi capre, dar copiii colindători din Agăş, Bacău, îmbrăcaţi în costumele lor de urşi, au luat ochii spectatorilor adunaţi în piaţa din faţa Catedralei.
„Noi ţinem tradiţia asta, de a juca ursul, din bătrâni. Costumele sunt din pădure, de la vânătorii care ne dau pieile urşilor vânaţi”, a spus unul dintre copiii colindători, care nu păreau deloc deranjaţi de blănile grele de urs care le alcătuiau costumele.
Tocmai de la Reni, din Ucraina, a sosit şi un grup de colindători condus de profesorul Ion Stroia. „Deşi noi ţinem pe rit vechi sărbătorile, am venit aici, la Galaţi, acum, să arătăm care sunt datinile noastre. Avem nişte colinde speciale pentru zona de sud a Basarabiei, pe care o şi reprezentăm“, a spus Ion Stroia. Apoi a urmat marşul prin oraş. Colindele, caprele, steaua şi sorcova au atras atenţia trecătorilor şi au scos la balcoane şi la porţi localnicii atraşi de vacarmul de pe stradă, iar pentru turişti a fost o surpriză de neuitat. Pentru gălăţeni, care s-au declarat încântaţi, a fost o zi de sărbătoare. S-au auzit buhaiuri şi pocnete din bici în atmosfera unui Crăciun poposit cu câteva zile mai devreme. Alaiul de colindători s-a oprit apoi în faţa Dramaticului Gălăţean, unde au încins horă mare.
Arcada s-a calificat în optimile de finală din Challenge Cup
Voleiul masculin gălăţean a realizat o mare performanţă. În doar trei ani şi jumătate de activitate, proiectul patronului Spiru Mantu, un împătimit al sportului cu mingea la plasă, a dat roade bogate şi Arcada a scos capul şi în Europa. Miercuri seara, la Karlovy Vary (Cehia) a avut loc manşa retur din 16-imile Challenge Cup cu CEZ Karlovarsko. Cehii au intrat pe teren montaţi să întoarcă soarta calificării după înfrângerea din tur, când gălăţenii s-au impus cu 3-1. Chiar dacă Arcada s-a aflat în avantaj la primul time-out tehnic, gazdele au apăsat pedala de acceleraţie până la fund şi şi-au adjudecat la 12 puncte diferenţă primul set şi emoţiile au început să crească. Spre lauda lor, băieţii pregătiţi de antrenorii Marian Apostu şi Nicu Harabagiu, îngrijiţi de fizioterapeutul Eugen Pascale şi consiliaţi de directorul sportiv Florin Păcuraru, nu s-au pierdut cu firea, au strâns rândurile şi şi-au adjudecat la mare luptă următoarele două seturi, care au fost suficiente pentru accederea în primele 16 formaţii din Challenge Cup. Cu obiectivul atins, gălăţenii au redus un pic turaţia, gazdele au profitat, au revenit şi au obţinut o victorie de orgoliu. Rezultat final: CEZ Karlovarsko - Arcada Galaţi 3-2 (13, -21, -23, 14, 12). „Partida a decurs aşa cum ne-am aşteptat. Cehii şi-au jucat şansa, au servit foarte bine în primul set, apoi am intrat şi noi în meci, ne-am făcut jocul şi ne-am adjudecat următoarele două seturi. Cu obiectivul atins deja, a intervenit relaxarea şi pe un fond de oboseală, am făcut şi schimbări, crezând că vom reveni în tie-break. Suntem cu toţii foarte bucuroşi pentru performanţa pe care am obţinut-o”, ne-a declarat antrenorul principal Marian Apostu. Cu scorul general de 5-4, echipa gălăţeană merge mai departe, urmând a se confrunta cu ASUL Lyon Metropole (Franţa). Formula folosită: Despotovski, Sysoev, Radovic, Caio de Pra, Suson, Marquez, Cristudor - libero. Au mai jucat: Paşcan, Cerşemba şi Martin. Din lot au mai făcut parte: Dumitrache, Zahar, Pârvu. Arcada a revenit în ţară joi seara iar sâmbătă, de la ora 17.00, va susţine ultimul meci din acest an, în campionat cu Unirea Dej, la sala Polivalentă Dunărea.
Handbaliştii de la CSU Danubius, aproape de surpriză în Cupă; fetele joacă la Slobozia
Sala sporturilor din Ploieşti a găzduit miercuri seara partida CSM Ploieşti - CSU Danubius Galaţi, care a contat pentru faza optimilor de finală din Cupa României la handbal masculin. Cele două echipe au mers cap la cap, după care echipa gălăţeană a condus cu două goluri, scor: 9-11 (min. 16). Echilibrul s-a menţinut până în min. 21, după care gazdele, împinse de la spate de brigada de arbitri, au preluat iniţiativa şi au intrat la vestiare cu un avantaj de patru goluri. CSM Ploieşti a început în forţă partea a doua şi cea mai mare diferenţă pe tabela de marcaj s-a înregistrat în min. 35, scor 22-13. Băieţii lui Florin Andronic şi Miron Stanciu nu s-au predat, au început cursa de urmărire, s-au apropiat la un gol, dar n-au detonat „bomba” pentru că nu au fost lăsaţi. Rezultat final: CSM Ploieşti - CSU Danubius Galaţi 33-31 (17-13). Echipa gălăţeană a început în formula: Fuică - Niţu (4 goluri), Grigore (2), care a fost descalificat în min.29, Dospinescu (4), Mârşiu (3), Ciobanu (5), Udriştioiu (4). Au mai jucat: Drenceanu - Frangulea, Ionel, Burlacu, Poteră (2), Cristescu (4), Şahîn (3).
Altfel, echipa feminină va participa astăzi şi mâine la un turneu amical la Slobozia alături de: HC Dunărea Brăila şi CSM Slobozia, care activează în Liga Naţională şi colega de eşalon, HCF Piatra Neamţ. CSU Danubius a transferat-o în aceste zile pe Ioana Manoilă, care evoluează pe postul de centru-inter.

References: CSM 
 CSM 
 CSM 
 CSM 
 CSM 
 CSM 
 CSM 
 CSM